Brancas oriental del Christianitate

In le mundo oriental (Europa del est, Asia), le representantes primari del Christianismo es le Orthodoxia o ben le Orthodoxia non-chalcedonian. Iste ecclesias crede anque de esser le continuation del ecclesia christian originari establite per Christo. Illos practica plure ritos:
 rito alexandrin
 rito antiochen
 rito syriac occidental
 rito armenie
 rito byzantin
 rito syriac oriental o rito chaldee

Il ha quatro communiones principal de Christianitate oriental:
 Ecclesia Orthodoxe (que include le ecclesias russe, grec, etc.)
 Orthodoxia oriental (que include le ecclesias copte, ethiope, armenie, etc.)
 Ecclesia Assyrian del Oriente (le Nestorianos)
 ecclesias facente parte del Ecclesia Catholic (que include le catholicos ukrainian, le maronitas, etc.)

 Orthodoxia (chalcedonian) 

Originalmente il habeva cinque centros principal del Christianitate in le mundo antique: Roma, Constantinopole, Alexandria, Antiochia, e Jerusalem. Secundo le comprehension que le Ecclesias orthodoxe ha del primato papal, le episcopo de Roma esseva le prime in honor inter le episcopos, ma ille possedeva nulle autoritate directe super dioceses que non esseva le sue. In le Grande Schisma, datate conventionalmente in 1054 a. D., le ecclesias orthodoxe rumpeva lor communion con Roma in relation a plure questiones que se incentrava in differente comprehensiones del primato del Papa. Le quatro altere ecclesias remaneva in communion le unes con le alteres e illos ancora existe hodie insimul a minus prestigiose, ma sovente plus numerose, ecclesias auto-governante, o autocephale, organisate plus o minus secundo lineas national. Le plus grande de istos, e in toto le plus grande ecclesia orthodoxe, es le Ecclesia Orthodoxe russe. Il existe differentias theologic significative inter le ecclesias orthodoxe e le christianismo occidental.

Le ecclesias orthodoxe habeva acceptate le dogma chalcedonian super le natura de Christo, le qual esseva alsi acceptate per le branca occidental del ecclesia, durante que le Orthodoxes oriental lo repulsava.

Iste ecclesia utilisa le rito byzantin, traducte in plure linguas.

 Orthodoxia (non chalcedonian) 

Le Orthodoxia oriental comprende super toto le Monophysitas, i. e. le Ecclesia Copte, le Ecclesia apostolic armenie, le Jacobitas Syrie e le Ecclesia Orthodoxe Ethiope. Istes son le plus magne ecclesias in Ethiopia, Eritrea, Egypto e Armenia. Orthodoxia oriental es equalmente presente in India del sud.

Iste denominationes utilisa le ritos alexandrin, armenie e rito syriac occidental.

 Nestorianismo 
Le Nestorianos (i. e. le Ecclesia del Assyria, appellate equalmente le Ecclesia del Oriente) divergeva durante le schisma nestorian (431). Iste denomination dominava durante longe tempore christianismo in Iran e Turkistan. Illo continue a presso de unes communitates assyrie. Iste ecclesia practica le rito syriac oriental.

 Union con Roma 
Multe ecclesias oriental continue lor liturgia e traditiones oriental, ma recognosce le suprematia del Papa. Iste Ecclesias Catholic Oriental include le Maronitas e Melkitas de Libano, le «Catholicos grec» de Ukraina e multe altere paises, le ecclesias syro-malabar e syro-malankara in India.

 Vide etiam 
 Denominationes christian

Categoria:Orthodoxia